ธุรกรรมแบงก์รับอานิสงส์มือถือ
ธปท.เผยยอดใช้บริการทางการเงินอินเทอร์เน็ตแบงก์กิง-โทรศัพท์เพิ่มสูง ตามกระแสสมาร์ตโฟน
4 มิ.ย. 2555

ธปท.เผยยอดใช้บริการทางการเงินอินเทอร์เน็ตแบงก์กิง-โทรศัพท์เพิ่มสูง ตามกระแสสมาร์ตโฟน 
ธนาคารแห่งประเทศไทย (ธปท.) รายงานยอดการทำธุรกรรมทางการเงินผ่านการใช้บริการธนาคารผ่านโทรศัพท์เคลื่อนที่ และการใช้บริการธนาคารผ่านอินเทอร์เน็ต สิ้นไตรมาสแรกปี 2555 ว่า มีการขยายตัวเพิ่มขึ้นอย่างรวดเร็ว โดยการใช้บริการทางการเงินของธนาคารผ่านโทรศัพท์เคลื่อนที่ มีทั้งสิ้น 7.25 แสนบัญชี เพิ่มขึ้นจากสิ้นปี 2554 ที่ผ่านมา 1.87 หมื่นบัญชี




ปริมาณการทำธุรกรรมทั้งสิ้น 7.46 ล้านครั้ง เพิ่มขึ้นจากสิ้นปี 2554 ถึง 2.04 ล้านครั้ง หรือเพิ่มขึ้น 37.48% คิดเป็นจำนวนธุรกรรม 8.28 หมื่นครั้งต่อวัน และมีวงเงินธุรกรรมที่เกี่ยวข้องทั้งสิ้น 8.2 หมื่นล้านบาท เพิ่มขึ้นจากไตรมาสที่ 4 ของปีที่ผ่านมา 2.7 หมื่นล้านบาท ขณะที่การใช้บริการทางการเงินของธนาคารผ่านอินเทอร์เน็ตแบงก์กิงมีจำนวนลูกค้าที่ใช้บริการถึง 4.85 ล้านบัญชี ลดลง 7.77 แสนบัญชี จากสิ้นปีที่ผ่านมา หรือลดลง 13% แต่ปริมาณเงินในการทำธุรกรรมกลับมาเพิ่มขึ้นมาก 
ขณะที่ปริมาณการทำธุรกรรมผ่านบัญชีทางอินเทอร์เน็ต 28.8 ล้านครั้ง เพิ่มขึ้นจากไตรมาส 4 ของปีก่อนหน้า 6.52 ล้านครั้ง หรือเพิ่มขึ้น 29.3% คิดเป็นจำนวนธุรกรรม 3.2 แสนครั้งต่อวัน และมีมูลค่าของธุรกรรมที่เกี่ยวข้องทั้งสิ้น 3.2 ล้านล้านบาท เพิ่มขึ้นจากไตรมาส 4 ของปีที่ผ่านมา 1.08 ล้านล้านบาท 
แหล่งข่าวจาก ธปท. เปิดเผยว่า เหตุผลที่ยอดการใช้เพิ่มขึ้น น่าจะเป็นผลมาจากความนิยมของโทรศัพท์มือถือสมาร์ตโฟน และคาดยอดธุรกรรมทางการเงินช่องทางนี้น่าจะเพิ่มขึ้นไม่ต่ำกว่า 20%